text: Fem sigtes for vold efter masseanholdelse i Sønderborg
  22 september 2016 kl. 08.09
  11 blev onsdag aften anholdt i Sønderborg efter en episode, hvor en motorcyklist blev standset og forulempet. Alle er nu løsladt -  de fem af dem er sigtet for vold.
  De fem sigtes for vold mod en 34-årig motorcyklist, som onsdag aften ved 18.20-tiden kom kørende på Friheds Alle i Sønderborg - og blev stoppet af en ung mand. Pludselig kom flere til og situationen udviklede sig voldsomt.
  Politiet blev tilkaldt af et vidne - og 11 unge mænd af anden etnisk herkomst end dansk blev anholdt. Efter afhøring på politigården onsdag aften blev alle løsladt - de fem af dem fik dog en sigtelse for vold med hjem.
  - Nogen forklaring på baggrunden for overfaldet har vi ikke fået - men de unge og motorcyklisten kender ikke hinanden på nogen måde. Gruppen på 11 unge var på besøg i Sønderborg, siger vagtchef Ole Aamann til TV SYD torsdag morgen.
  